27 መጋቢት 2019 ምንጪ ስእሊ, Yonas Mehari ኣብ መዳጎኒ ስደተኛታት ሊብያ ኣልጀበር ዚንታን ብዙሓት ሰባት ይሞቱ ከም ዘለዉ ተሓቢሩ። ንገለ ካብቶም ስደተኛታትን ሕሙማትን ብዛዕባ እቲ ኹነታት ኣዘራሪብናዮም። ዮናስ መሓሪ ሓደ ካብቶም ኤርትራውያን ስደተኛታት ኮይኑ ኣተሓባባሪ'ውን ኢዩ። ንሱ ኣብ መፋርቅ ወርሒ ክልተን ወርሒ ሰለስተን፤ 4 ሰባት ከም ዝሞቱ ብምግላጽ፡ ኣቐዲሞም ዝሞቱ 9ተ ከም ዝነበሩ'ውን የረድእ። ንሱ ከም ዝገለጾ ጠንቂ ናይዚ ተደጋጋሚ ሞት ሕማም ዓባይ ሰዓል እያ። "ንሕሙማት ሊብያዊ ሓኪም ይርእዮም፡ ኣብ እንዳ ሕሙማት ገዛ ድማ ይፍለዩ። በቲ እንረኽቦ ሓበሬታ ግን እኹል መድሃኒትን ክንክንን ኣይረኽቡን ኢዮም። ምስኦም ክንራኸብ ስለ ዘይፍቀደልና ብተሌፎን ወይ ገለ ካብኡ ካብ ዝመጹ ሕሙማት ብእንረኽቦ ሓበሬታ መሰረት፡ ሓኻይም ኣብ ሰሙን ወይ ክልተ ሰሙን ሓንሳብ ኢዮም ዝርእይዎም።" ንሱ ብተወሳኺ "እቲ ሕክምና ዝበሃል ሕጽረት ናይ ቦታ፡ መድሃኒት፡ መሳለጥያን ኪኢላታትን ዘለዎ'ዩ፡ ሕክምና ክትብሎ ውን ዘየድፍር ኢዩ" ይብል። ንዘይሕጋዊ ጉዕዞ ስደት ዝገትእ ኣዋጅ?
